b'\n_START_ARTICLE_\nOtto F. Holm\n_START_PARAGRAPH_\nOtto Ferdinand Holm (7. maaliskuuta 1867 Turku \xe2\x80\x93 18. huhtikuuta 1927 Oulu) oli suomalainen arkkitehti._NEWLINE_Suoritettuaan ylioppilastutkinnon Turun ruotsalaisessa reaalikoulussa Holm siirtyi opiskelemaan Suomen polyteknilliseen opistoon, josta valmistui arkkitehdiksi vuonna 1889. Jo samana vuonna h\xc3\xa4net m\xc3\xa4\xc3\xa4r\xc3\xa4ttiin ylim\xc3\xa4\xc3\xa4r\xc3\xa4iseksi arkkitehdiksi Yleisten rakennusten ylihallitukseen. Holm nimitettiin Oulun l\xc3\xa4\xc3\xa4nin l\xc3\xa4\xc3\xa4ninarkkitehdiksi vuonna 1918. _NEWLINE_Ouluun Holm suunnitteli useita julkisia rakennuksia, joista ehk\xc3\xa4 tunnetuin on vanha synnytyslaitos Tuirassa. Holm suunnitteli my\xc3\xb6s oman talonsa, joka rakennettiin Uudenkadun ja Heikinkadun kulmaan vuonna 1924. Tyylilt\xc3\xa4\xc3\xa4n Holmin ty\xc3\xb6t edustavat 1920-luvun klassismia. Toisaalta monista rakennuksista l\xc3\xb6ytyy my\xc3\xb6s piirteit\xc3\xa4 my\xc3\xb6h\xc3\xa4isest\xc3\xa4 jugendista._NEWLINE_Otto F. Holm kuoli Oulussa kev\xc3\xa4\xc3\xa4ll\xc3\xa4 1927. H\xc3\xa4net siunattiin suunnittelemassaan Oulun hautausmaan siunauskappelissa, mutta haudattiin Helsinkiin.'